text: Bilist var uden skyld i 12-årig drengs død 
  12 april 2014 kl. 09.06
  12-årig cyklist slog et pludseligt sving ud foran bil og mistede livet i Tistrup ved Varde.
  Føreren af bilen kan ikke klandres for den ulykke, som i går eftermiddags kostede en 12-årig dreng livet på Letbækvej i Tistrup ved Varde.
  Det oplyser Syd- og Sønderjyllands Politi, efter at man har undersøgt omstændighederne ved ulykken.
  - Bilisten ser først, at drengen begynder at pille ved noget på sin bagagebærer, og at han slingrer lidt, fortæller vagtchef Erik Kjeld Jørgensen fra Syd- og Sønderjyllands Politi.
  - Bilisten sætter farten ned og trækker ud i rabatten, men lige pludselig laver cyklisten et udsving med styret og kommer helt over i den modsatte kørebane, hvor han bliver ramt.
  Efter ulykken blev drengen erklæret død på stedet af den akutlæge, som ankom til ulykkesstedet.
  Politiet har efterfølgende undersøgt omstændighederne ved ulykken. Blandt andet har en bilinspektør været på ulykkesstedet, ligesom bilen er blevet undersøgt. Det sker altid i sager, hvor personer mister livet i trafikken.
  - Det er en tragisk ulykke. Selvfølgelig for drengen og hans pårørende, men også for føreren af bilen, siger Erik Kjeld Jørgensen.
  